OBH 504/2000.
Az állampolgári jogok országgyűlési biztosának jelentése
Előadó: Dr. Váczy Ernőné

	Az Alkotmány 13. §-ában deklarált tulajdonjoggal összefüggésben nem okoz visszásságot a hatóság eljárása, illetve döntése, amelynek eredményeképpen az állatállomány csökkentésére irányuló kérelemnek helyt ad és a panaszost az általa birtokolt ingatlanban bizonyos kötelezettségek teljesítésére kötelezi.
	Panaszos az állampolgári jogok országgyűlési biztosához benyújtott beadványában sérelmezte, hogy a balatonfüredi polgármesteri hivatal határozatában elrendelte a kisállat állománya csökkentését, valamint a trágyának a lakóépülettől megfelelő távolságra történő elhelyezését. Előadta, hogy a közvetlen szomszédságában is többen tartanak kisállatokat, mert ahol lakik, az a terület "régi, tősgyökeres, tipikus paraszti falu". Kérte ügye felülvizsgálatát és döntés meghozatalát.
	Az állampolgári jogok országgyűlési biztosáról szóló 1993. évi LIX. törvényben foglaltak szerint az országgyűlési biztos hatásköre nem terjed ki a általános törvényességi vizsgálatra, de sérelmezett döntések megváltoztatására sem. A vizsgálati jogköre a hivatkozott jogszabály szerint arra terjed ki, hogy az eljáró hatóság intézkedése vagy mulasztása sértette-e vagy veszélyeztette-e a panaszos alkotmányos jogait.
A jogszabályi felhatalmazás szerinti vizsgálat során megállapítottam, hogy az eljárás panaszos szomszédja kérelmére indult, és a balatonfüredi önkormányzat határozatában elrendelte a kishaszonállat állomány csökkentését a helyi [10/1993. (III.17.) Kr. számú] rendeletben foglaltaknak megfelelően és a trágya megfelelő, a lakóépülettől 10 méter távolságra való elhelyezését.
	Megállapítottam továbbá azt is, hogy a vitatott döntést helyszíni szemle előzte meg, azonban ez nem hozta meg a kívánt eredményt. Tekintettel arra, hogy panaszos a határozatban előírt határidőben a kötelezettségeinek nem tett eleget és a határozatot sem vette át - a kétszeri kézbesítés ellenére sem -, ezért az eljáró hatóság végrehajtási bírság kiszabásával próbálta a teljesítésre szorítani.
	Megállapítottam, hogy a tulajdonhoz fűződő alkotmányos joggal összefüggésben visszásságot az intézkedés nem okozott, hiszen a kishaszon-állatok  számának csökkentését éppen az indokolta, hogy a város e részén is jelentősen megnőtt az üdülőingatlanok száma, ezáltal változott a település strukturája. A helyi önkormányzatot megilleti az önálló igazgatás joga, így az is, hogy a település egészével kapcsolatos céljai szerint kezelje a környezetvédelemmel összefüggő kérdéseket.

Budapest, 2000. augusztus 9.

Gönczöl Katalin